形式謬論指一啲結構上有問題嘅謬論。呢啲謬論有一啲唔合理嘅推理，搞到佢哋啲結論唔可以合理噉由前件嗰度推導出嚟－呢句嘢用邏輯學嘅行話講嘅話，就係呢啲論證衰喺唔具有邏輯效度。一個形式謬論實係有問題嘅，個謬論可以有真確嘅前件同埋結論，但問題係佢個結論唔可以合理噉樣由啲前件嗰度推出嚟，就算有一次半次俾個謬論咁啱撞彩撞到個真確嘅結論，個謬論都仲係包含咗一個唔合理嘅推理，所以下次用個謬論諗嘢嗰陣會得出唔真確結論嘅機會會好大。